ບັນດານັກຄົ້ນຫາ ຈັບໄດ້ສຽງ​ສັນຍານ ຈາກຫີບດຳ ຂອງ ເຮືອບິນໂດຍສານ AirAsia
ສຽງ​ສັນຍານ​ປາກົດ​ວ່າ ​ມາ​ຈາກບໍລິ​ເວນ​ພື້ນ​ທະ​ເລ ​ຕ່າງໄປ​ຈາກບໍລິເວນ ສ່ວນ​ຫາງຂອງ​ເຮືອບິນ ບ່ອນ​ທີ່​ເຄື່ອງ​ບັນທຶກ​ສຽງ ແລະ​ຂໍ້​ມູນ​ຂອງ​ເຮືອບິນ ຕິດຕັ້ງ​ໄວ້ນັ້ນ.
ພວກເຈົ້າໜ້າທີ່ ອິນໂດເນເຊຍ ກ່າວວ່າ ບັນດານັກຄົ້ນຫາ ຈັບໄດ້ ສຽງສັນຍານ ຈາກເຄື່ອງບັນທຶກສຽງແລະຂໍ້ມູນການບິນ ຫຼື black boxes ຂອງຖ້ຽວບິນ 8501 ເຮືອບິນໂດຍສານ AirAsia ຊຶ່ງໄດ້ ຕົກລົງໃສ່ທະເລຈາວາ ເມື່ອວັນທີ 28 ທັນວາ ຜ່ານມາ ເຈົ້າໜ້າທີ່ຄົນໜຶ່ງ ກ່າວໃນວັນສຸກມື້ນີ້ ວ່າ ສຽງສັນຍານນັ້ນ ປາກົດ ວ່າ ແມ່ນມາຈາກບໍລິເວນພື້ນທະເລ ຕ່າງໄປຈາກບໍລິເວນສ່ວນຫາງ ຂອງເຮືອບິນ ບ່ອນທີ່ເຄື່ອງບັນທຶກສຽງແລະຂໍ້ມູນຂອງການບິນ ຖືກຕິດຕັ້ງໄວ້ນັ້ນ ເຄື່ອງບັນທຶກດັ່ງກ່າວນີ້ ອາດໃຫ້ຂໍ້ມູນທີ່ສຳຄັນ ກ່ຽວກັບຖ້ຽວບິນທີ່ປະສົບອຸບັດເຫດດັ່ງກ່າວ ສ່ວນຫາງຂອງເຮືອບິນ ໄດ້ພົບເຫັນ ໃນວັນພຸດຜ່ານມາ ຢູ່ພື້ນທະເລ ປະມານ 30 ກິໂລແມັດ ຫ່າງຈາກຈຸດສຸດທ້າຍທີ່ຮູ້ຈັກກ່ຽວກັບເຮືອບິນ ລຳດັ່ງກ່າວ ຢູ່ທີ່ພື້ນທະເລທີ່ມີຄວາມເລິກປະມານ 30 ແມັດ ເຮືອບິນ Airbus 320 ລຳນີ້ ຫາຍໄປຈາກ ຈໍເຣດາ ຢູ່ເທິງນານຟ້າທະເລຈາວາ ທີ່ກຳລັງ ບິນຂຶ້ນໄປໄດ້ ພຽງບໍ່ຮອດເຄິ່ງທາງ ໃນລະຍະຖ້ຽວບິນ 2 ຊົ່ວໂມງຈາກເມືອງ Surabaya ຊຶ່ງເປັນເມືອງໃຫຍ່ສຸດ ອັນດັບສອງ ຂອງອິນໂດເນເຊຍ ໄປຍັງສິງກະໂປ ບໍ່ມີຜູ້ລອດຊີວິດມາໄດ້ ໃນຈຳນວນ ຜູ້ໂດຍສານ ແລະຈຸບິນທັງໝົດ 162 ຄົນທີ່ຢູ່ໃນເຮືອບິນ ລຳດັ່ງກ່າວ ມາເຖິງຕອນນີ້ ມີແຕ່ພຽງ 48 ສົບ ສາມາດເກັບກູ້ຂຶ້ນມາໄດ້ ບັນດາເຈົ້າໜ້າທີ່ ຫວັງວ່າ ສົບຜູ້ເຄາະຮ້າຍ ສ່ວນໃຫຍ່ຈະສາມາດເກັບກູ້ໄດ້ ຈາກຊາກ ຫັກພັງຂະໜາດໃຫຍ່ຫລາຍໆອັນ ໃນພື້ນທະເລນັ້ນ